ΓΡΑΠΤΗ ΕΡΩΤΗΣΗ E-1073/97 υποβολή: Christine Oddy (PSE) προς την Επιτροπή (21 Μαρτίου 1997)

Θέμα: Απασχόληση για πρώην κακοποιούς

Η Ευρωπαϊκή Ομάδα για την απασχόληση πρώην κακοποιών συνεχίζει το έργο της με στόχο να δοθεί μεγαλύτερη προτεραιότητα στην επανένταξη των ατόμων αυτών και να πραγματοποιηθούν βελτιώσεις όσον αφορά την ποιότητα και την ποσότητα της εργασίας που τους ανατίθεται.

Με ποιό τρόπο θα εξασφαλίσει η Επιτροπή ότι αυτή η σημαντική πρωτοβουλία θα λάβει την απαραίτητη προσοχή προκειμένου να εκπληρώσει τους στόχους της;

Απάντηση του κ.Flynn εξ ονόματος της Επιτροπής (29 Μαΐου 1997)

Αναγκαστικά, η οικονομική ενίσχυση της Κοινότητας για ενέργειες σχετικά με την απασχόληση μεταβιβάζεται μέσω των διαρθρωτικών ταμείων, και συγκεκριμένα μέσω του Ευρωπαϊκού Κοινωνικού Ταμείου. Ο στόχος 3 των ταμείων αυτών παρέχει βοήθεια σε πρωτοβουλίες υπέρ ομάδων που πλήττονται ιδιαίτερα από την ανεργία και, μεταξύ αυτών, αναφέρονται συγκεκριμένα οι πρώην κρατούμενοι. Ατομικές αιτήσεις εξετάζονται από τις αρχές του κάθε κράτους μέλους.

Υφίστανται, στα πλαίσια των διαρθρωτικών ταμείων, κοινοτικές πρωτοβουλίες οι οποίες υποστηρίζουν επίσης συγκεκριμένα προγράμματα, με την προϋπόθεση ότι είναι πρωτοποριακά ή μεταβατικά. Σχέδια στον τομέα της επανένταξης νεαρών πρώην κρατουμένων θα μπορούσαν να ενισχυθούν μέσω της πρωτοβουλίας για την απασχόληση (βοήθεια σε ομάδες που πλήττονται ιδιαίτερα από την ανεργία), και συγκεκριμένα στα πλαίσια της πρωτοβουλίας Youthstart, Horizon ή Integra (κοινωνική επανένταξη ομάδων που έχουν πληγεί από κοινωνικό αποκλεισμό).

Εκτός της πρωτοβουλίας της δημοσιονομικής αρχής να αφιερώσει 1.5 MECU (από το κονδύλιο «Απασχόληση και αγορά εργασίας») στην επανένταξη πρώην κρατουμένων στην αγορά εργασίας, η Επιτροπή ήταν χορηγός από το 1993 έως το 1995 δύο τύπων βασικών ενεργειών στο πλαίσιο του προγράμματος πρώην κακοποιών. Ο πρώτος ήταν η ενίσχυση ενός δικτύου ομάδας εθνικών εμπειρογνωμόνων που ασχολούνται με την έρευνα και τη διανομή και ανταλλαγή πληροφοριών. Ο δεύτερος αφορούσε τη χρηματοδότηση 24 τοπικών προγραμμάτων με στόχους και δραστηριότητες που επικεντρώνονται στην επανένταξη πρώην κρατουμένων στην αγορά εργασίας.

Το συγκεκριμένο αυτό πρόγραμμα τελείωσε το 1996 με μια αντικειμενική αξιολόγηση των κυριότερων αποτελεσμάτων των δραστηριοτήτων οι οποίες υλοποιήθηκαν.

Η συμπληρωματική άμεση, ειδική ενίσχυση που η Επιτροπή μπόρεσε να παράσχει στο παρελθόν σε πρωτοβουλίες οι οποίες στόχευαν στο να διευκολύνουν την επανένταξη πρώην κρατουμένων ή εγκληματιών μέσω του κονδυλίου B3-4103

«Ενέργεια για την καταπολέμηση της φτώχειας και του κοινωνικού αποκλεισμού», εκκρεμεί, ύστερα από την αγωγή (C-240/96) που κατέθεσε το Ηνωμένο Βασίλειο στο Ευρωπαϊκό Δικαστήριο, αμφισβητώντας τη νομική βάση του κονδυλίου.

Ως συνέπεια της ενέργειας, η κοινοτική χρηματοδότηση εξήντα ενός σχεδίων τα οποία επιλέχθηκαν κατά το 1996 παραμένει σε εκκρεμότητα και υπό αίρεση, έως ότου εκδοθεί η τελική απόφαση του Δικαστηρίου. Περισσότερο από το ένα τρίτο αυτών των σχεδίων σχετίζονται άμεσα ή έμμεσα με την εγκληματικότητα. Περίπου 1 εκατομμύριο ECU διατέθηκαν προσωρινά στα σχέδια αυτά. Η ζήτηση ήταν πολύ μεγαλύτερη ωστόσο. Ελήφθησαν 136 αιτήσεις οι οποίες ζητούσαν συνολική επιχορήγηση που ανερχόταν σε 13 εκατομμύρια ECU.

Δε διατέθηκαν νέες πιστώσεις ανάληψης υποχρεώσεων στο κονδύλιο αυτό για το 1997.